ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0393/99

υποβολή: Alexandros Alavanos (GUE/NGL) προς την Επιτροπή

(1 Μαρτίου 1999)

Θέμα: Ανακατανομή πόρων που εξοικονομήθηκαν από την ΚΟΑ οπωροκηπευτικών

Οι εξαγωγές εσπεριδοειδών αντιμετωπίζουν σοβαρά προβλήματα στην Ελλάδα, η οποία πλήττεται ιδιαίτερα και από την οικονομική κρίση που μαστίζει την Ρωσία, χώρα προς την οποία κατευθύνονταν κατά μεγάλο μέρος οι ελληνικές εξαγωγές, με αποτέλεσμα οι παραγωγοί εσπεριδοειδών να έχουν περιέλθει σε δεινή οικονομική θέση. Την ίδια στιγμή, η δραστική περικοπή των εξαγωγικών επιδοτήσεων στον τομέα των οπωροκηπευτικών, περισσότερο από ό,τι προέβλεπε η συμφωνία της GATT, έχει οδηγήσει σε μεγάλες εξοικονομήσεις ποσών, που για το 1997-98 ανέρχονται σε 76 εκατ. Ecu.

Επειδή ο τομέας των εσπεριδοειδών πρέπει να ενισχυθεί προκειμένου να βελτιώσει και αυξήσει τις εξαγωγικές του δραστηριότητες, αλλά και την διάρθρωσή του, ερωτάται η Επιτροπή. Προτίθεται να ανακατανείμει το ποσό των 76 εκατ. Ecu, που εξοικονομήθηκε κατά το 1997-98 λόγω των υπερβολικών περικοπών των εξαγωγικών επιδοτήσεων, σε δράσεις που θα βοηθήσουν τον τομέα να αντιμετωπίσει τα σοβαρά του προβλήματα;

Απάντηση του κ. Fischler εξ ονόματος της Επιτροπής

(7 Απριλίου 1999)

Η Επιτροπή κανόνισε να επιδοτηθεί η εξαγωγή του συνόλου των ποσοτήτων που επιτρέπει η Γενική Συμφωνία Δασμών και Εμπορίου (GATT), και μάλιστα εντός των δημοσιονομικών ορίων που επιβάλλει η συμφωνία αυτή. Στόχος της Επιτροπής είναι να διατηρηθούν οι εξαγωγικές ροές και όχι να δαπανηθεί με κάθε τρόπο το ανώτατο δημοσιονομικό όριο που επιτρέπει η συμφωνία GATT. Για την περίοδο 1997/1998, τα πορτοκάλια αντιπροσώπευαν ποσοστό 52 % του συνολικού όγκου των οπωροκηπευτικών επιδοτούμενης εξαγωγής, τα δε λεμόνια 17 %. Για να αντεπεξέλθουμε στην κρίση που πλήττει τη ρωσική αγορά, και η οποία επηρεάζει ιδιαίτερα τα πορτοκάλια ελληνικής παραγωγής, αυξήσαμε τα ενδεικτικά ποσοστά επιστροφής κατά την εξαγωγή ορισμένων προϊόντων. Για τα πορτοκάλια, το ποσοστό αυτό ανέρχεται σε 50 ευρώ ανά τόνο από τον Ιανουάριο του 1999 και μετά.

Το Συμβούλιο επί του παρόντος εξετάζει μία πρόταση κανονισμού που συνέταξε η Επιτροπή, σχετικά με ενέργειες ενημέρωσης και προώθησης για τα γεωργικά προϊόντα στις τρίτες χώρες(1). Το καθεστώς αυτό, αφού εφαρμοστεί στην πράξη, πιθανώς να συμβάλει στη στήριξη των εξαγωγών γεωργικών προϊόντων, και ιδίως των εσπεριδοειδών.

(1) έγγρ. COM(98)683 τελικό.
ΓΡΑΠΤΗ ΕΡΩΤΗΣΗ E-0272/99

υποβολή: Manuel Escolá Hernando (ARE) προς την Επιτροπή

(17 Φεβρουαρίου 1999)

Θέμα: Μεταφορά υδάτινων πόρων και Ταμείο Συνοχής

Στη σελίδα 11 του εντύπου με τον τίτλο "Υδρολογική Αξιολόγηση Ισπανία/Πορτογαλία", που εξέδωσε προσφάτως η Υπηρεσία Επισήμων Εκδόσεων των Ευρωπαϊκών Κοινοτήτων, αναφέρεται ότι οι ισπανικές αρχές με επιστολή τους της 8ης Νοεμβρίου 1995, υπέβαλαν διάφορες παρατηρήσεις επί της εκθέσεως του γραφείου μελετών MWL, η οποία δημοσιεύεται στο εν λόγω έντυπο, σχετικά με "τη μεταφορά υδάτινων πόρων από τη μία στην άλλη υδρολογική λεκάνη, προς αντιμετώπιση των σοβαρών διαρθρωτικών προβλημάτων που υφίστανται σε πολλές περιφέρειες της Ισπανίας".

Συμμερίζεται η Επιτροπή τις εν λόγω παρατηρήσεις; Θεωρεί ότι υπάρχουν άλλες εναλλακτικές λύσεις για να αποφευχθεί η εκτέλεση έργων που θα προκαλέσουν έντονες πολιτικές και κοινωνικές αντιδράσεις;
ΓΡΑΠΤΗ ΕΡΩΤΗΣΗ E-0444/99

υποβολή: José Valverde López (PPE) προς την Επιτροπή

(4 Μαρτίου 1999)

Θέμα: Προσαρμογή του ορισμού της μικρομεσαίας επιχείρησης

Η Ευρωπαϊκή Επιτροπή παρουσίασε πρόταση οδηγίας σχετικά με την προσαρμογή των οικονομικών κατωφλίων κατά τον καθορισμό των μικρομεσαίων επιχειρήσεων, στο πλαίσιο των ευρωπαϊκών λογιστικών οδηγιών.

Η πρόταση αυτή θα επιτρέψει στα κράτη μέλη να ορίσουν παρεκκλίσεις σε θέματα υποχρεωτικής οικονομικής ενημέρωσης σε μεγάλο αριθμό μικρομεσαίων επιχειρήσεων.

Θα μπορούσε η Επιτροπή να ενημερώσει για τις επαφές που έγιναν κατά την προετοιμασία της πρότασης αυτής και με ποίους κοινωνικούς φορείς και ενώσεις μικρομεσαίων επιχειρήσεων και της βιοτεχνίας;

Απάντηση του κ. Monti εξ ονόματος της Επιτροπής

(8 Απριλίου 1999)

Η τέταρτη οδηγία του Συμβουλίου 78/660/ΕΚ, της 25ης Ιουλίου 1978 σχετικά με τους ετήσιους λογαριασμούς εταιρειών ορισμένων μορφών(1) επιτρέπει στα κράτη μέλη να απαλλάσσουν τις μικρομεσαίες επιχειρήσεις από ορισμένες υποχρεώσεις που επιβάλλει η οδηγία.

Οι μικρομεσαίες επιχειρήσεις ορίζονται για τους σκοπούς της οδηγίας με παραπομπή σε τρία κριτήρια, δηλαδή το συνολικό ισολογισμό, τον καθαρό κύκλο εργασιών και το μέσο αριθμό των εργαζομένων. Το σύνολο του ισολογισμού και ο κύκλος εργασιών εκφράζονται σε ευρώ. Σύμφωνα με το άρθρο 53, παράγραφος 2 της οδηγίας, το Συμβούλιο προβαίνει, κάθε πέντε χρόνια, μετά από πρόταση της Επιτροπής, σε εξέταση και, εφόσον είναι αναγκαίο, αναθεώρηση των ποσών που είναι εκφρασμένα σε ευρώ.

Δεδομένου ότι η οδηγία αναφέρει ότι η πενταετής αυτή αναθεώρηση πρέπει να λαμβάνει χώρα "λαμβανομένων υπόψη των οικονομικών και νομισματικών τάσεων στην Κοινότητα", δεν υπάρχει ανάγκη ειδικών διαβουλεύσεων με κοινωνικούς εταίρους και ενώσεις μικρομεσαίων επιχειρήσεων (ΜΜΕ). Η αναθεώρηση είναι καθαρά τεχνικής φύσεως και βασίζεται σε στατιστικά στοιχεία.

(1) ΕΕ L 222 της 14.8.1978.
ΓΡΑΠΤΗ ΕΡΩΤΗΣΗ E-0738/99

υποβολή: Alessandro Danesin (PPE) προς την Επιτροπή

(29 Μαρτίου 1999)

Θέμα: Διαπραγματεύσεις προσχώρησης της Σλοβενίας στην Ευρωπαïκή Ένωση

Χάρις στην ουσιαστική πρόοδο των θεσμών της, την πολιτική τους σταθερότητα και την οικονομική τους αξιοπιστία, η Σλοβενία είναι μία από τις έξι χώρες της πρώτης ομάδας (με προτεραιότητα) με τις οποίες η Ευρωπαϊκή Ένωση άρχισε διαπραγματεύσεις προσχώρησης ήδη από τον Μάρτιο του 1998 (έστω και αν η ευρωπαϊκή συμφωνία ετέθη σε ισχύ μόλις από 1ης Φεβρουαρίου).

Δεν έχει ωστόσο επιλυθεί η αντιδικία για την επιστροφή των ιδιοκτησιών που ανήκαν στην ανέκαθεν παρούσα στο έδαφος της χώρας αυτής ιταλική μειονότητα (η τακτική αυτή κατάσχεσης εξακολουθεί να υφίσταται έστω και σε μικρότερο βαθμό και απετέλεσε αντικείμενο μιας θρασείας πολιτικής απαλλοτρίωσης εκ μέρους του προηγουμένου γιουγκοσλαβικού καθεστώτος).

Το αντικείμενο της αντιδικίας εξακολουθεί να αποτελεί καταφανή διάκριση σε βάρος των δικαιωμάτων της ιταλικής μειονότητας, παρά τις συνεννοήσεις μεταξύ ιταλικής και σλοβενικής κυβέρνησης, υπό το πρίσμα δε των νέων σχέσεων μεταξύ Ευρωπαϊκής Ένωσης και Σλοβενίας η κατάσταση αυτή εμφανίζεται ακόμη πιο αδικαιολόγητη στο πλαίσιο της διαπραγμάτευσης προσχώρησης.

Είναι πράγματι αληθές ότι μεταξύ των κριτηρίων προσχώρησης που καθορίσθηκαν ήδη από το Ευρωπαϊκό Συμβούλιο της Κοπεγχάγης το 1993, και τα οποία οι υποψήφιες χώρες θα έπρεπε να σεβασθούν πριν από την προσχώρηση, υφίσταται ένα και μοναδικό πολιτικό κριτήριο της πλήρους ικανοποίησης των δικαιωμάτων των μειονοτήτων αλλά και της ανακατανομής των κατασχεθέντων στο παρελθόν αγαθών.

Η Ευρωπαϊκή Επιτροπή:

1. Είναι ενήμερη του ανεπίλυτου ακόμη αυτού θέματος;

2. Το έχει ήδη λάβει υπόψη κατά τη διάρκεια των συνομιλιών της με τις σλοβενικές αρχές (ακριβώς αυτές τις ημέρες θα πραγματοποιηθεί η πρώτη υπουργική σύνοδος σύνδεσης);

3. Θεωρεί ότι θα έπρεπε να εξαρτήσει την πορεία των διαπραγματεύσεων από την επίλυση του θέματος;

Απάντηση του κ. van den Broek εξ ονόματος της Επιτροπής

(7 Μαΐου 1999)

Η Επιτροπή έχει πλήρη επίγνωση πως η διαδικασία της απεθνικοποίησης στη Σλοβενία προχωράει πολύ αργά αλλά δεν γνωρίζει διακρίσεις της ιταλικής μειονότητας στη Σλοβενία όσον αφορά τη διαδικασία αυτή. Ο ισχύων νόμος περί απεθνικοποίησης δεν προβλέπει καμία διάκριση τέτοιου είδους. Σύμφωνα με το νόμο, η ιταλική μειονότητα δεν υφίσταται καμία διακριτική μεταχείριση όταν τα μέλη της ζητούν την σλοβένικη υπηκοότητα.

Το θέμα της διαδικασίας απεθνικοποίησης συζητήθηκε πρόσφατα με τη Σλοβένικη κυβέρνηση στη συνάντησή της με την επιτροπή σύνδεσης Κοινότητας/Σλοβενίας που πραγματοποιήθηκε στη Λιουμπλιάνα στις 25 Μαρτίου 1999. Η κυβέρνηση παρέσχε νέες πληροφορίες όσον αφορά την κατάσταση της διαδικασίας.

Σύμφωνα με τα παραπάνω δεν χρειάζεται να αλλάξει η πορεία των διαπραγματεύσεων προσχώρησης.
ΓΡΑΠΤΗ ΕΡΩΤΗΣΗ E-0646/99

υποβολή: Ian White (PSE) προς την Επιτροπή

(16 Μαρτίου 1999)

Θέμα: Φόρος για την απασχόληση αλλοδαπών

Γνωρίζει η Επιτροπή ότι, στους κύκλους του γερμανικού θεάτρου, φαίνεται ότι καταβάλλεται φόρος απασχόλησης αλλοδαπών σε ποσοστό 20 %; Μπορεί να επιβεβαιώσει η Επιτροπή την πληροφορία αυτή, και δεν πιστεύει ότι η πρακτική αυτή εισάγει δυσμενείς διακρίσεις εις βάρος άλλων πολιτών της ΕΕ εντός της Ομοσπονδιακής Δημοκρατίας της Γερμανίας;

Απάντηση του κ. Monti εξ ονόματος της Επιτροπής

(19 Απριλίου 1999)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-0500/99

υποβολή: Niels Sindal (PSE) προς την Επιτροπή

(5 Μαρτίου 1999)

Θέμα: Έκθεση κατοικίας

Η Σουηδία, η Δανία και οι κυβερνήσεις των δύο αυτών χωρών προγραμματίζουν τη διοργάνωση έκθεσης κατοικίας στο Malmo της Σουηδίας το 2001. Το σχέδιο έχει την υποστήριξη των ευρωπαίων υπουργών Οικισμού, οι οποίοι κάλεσαν την Επιτροπή να στηρίξει την έκθεση, συμβάλλοντας έτσι στη δημιουργία ευρωπαϊκής κατασκευαστικής αγοράς και στην τόνωση της απασχόλησης στην Ευρώπη. Η έκθεση έχει και μια πολιτιστική πτυχή, καθώς ένα σημαντικό τμήμα της αποτελεί η "Ευρωπαϊκή Πόλη", όπου κάθε ευρωπαϊκή χώρα θα ανεγείρει μια οικία που θα ανταποκρίνεται στα ιδεώδη της. Πολλοί άνθρωποι σε ολόκληρη την Ευρώπη κατέβαλαν σημαντικές προσπάθειες για την πραγματοποίηση αυτού του σχεδίου. Ωστόσο, παρά τα επανειλημμένα αιτήματα, η Επιτροπή δεν έχει ακόμη απαντήσει σαφώς εάν θα υποστηρίξει το σχέδιο.

Κατά συνέπεια, ερωτάται η Επιτροπή εάν είναι έτοιμη να υποστηρίξει την ευρωπαϊκή έκθεση κατοικίας που θα διεξαχθεί στο Malmo το 2001.

Κοινή απάντηση

του κ. Bangemann εξ ονόματος της Επιτροπής

στις γραπτές ερωτήσεις P-0372/99 και E-0500/99

(13 Απριλίου 1999)

Η Επιτροπή συμφωνεί με την άποψη ότι η Ευρωπαϊκή Έκθεση Κατοικίας θα μπορούσε να αποδειχθεί χρήσιμη για την καθιέρωση μιας κοινής αγοράς στον τομέα των κατασκευών που θα συμβάλει επίσης στην αύξηση της απασχόλησης στην Ευρώπη. Αντιμετωπίζει επομένως θετικά τη διοργάνωση της έκθεσης, η οποία θα μπορούσε να θεωρηθεί σημαντικό έργο με ευρωπαϊκή διάσταση. Η Επιτροπή υποστηρίζει την έκθεση, όπως αναφέρθηκε ήδη σε επιστολή προς τον Υπουργό των Εσωτερικών της Σουηδίας τον Σεπτέμβριο του 1997 και σε διάφορες συνεδριάσεις με τους διοργανωτές, έχει δε προσφέρει την κάλυψή της. Η χρήση του ευρωπαϊκού εμβλήματος για το έργο έχει ήδη διευκρινιστεί με την Επιτροπή.

Οι προετοιμασίες για την έκθεση, και ιδίως για το "ευρωπαϊκό χωριό", έχουν προχωρήσει αρκετά και η Επιτροπή συνεργάζεται στενά με τους διοργανωτές, ιδιαίτερα σε σχέση με την οδηγία του Συμβουλίου 89/106/ΕΟΚ της 21ης Δεκεμβρίου 1988 για την προσέγγιση των νομοθετικών, κανονιστικών και διοικητικών διατάξεων των κρατών μελών όσον αφορά τα προϊόντα του τομέα των δομικών κατασκευών(1).

(1) ΕΕ L 40 της 11.2.1989.
ΓΡΑΠΤΗ ΕΡΩΤΗΣΗ E-0709/99

υποβολή: José García-Margallo y Marfil (PPE) προς την Επιτροπή

(29 Μαρτίου 1999)

Θέμα: Διαρθρωτικά Ταμεία

Οι περιφέρειες το κατά κεφαλήν εισόδημα των οποίων είναι κατώτερο του 75 % του μέσου κοινοτικού όρου ονομάζονται "περιφέρειες του στόχου 1" και λαμβάνουν σημαντικές κονοτικές ενισχύσεις.

Προκειμένου να διαπιστωθεί εάν μία περιφέρεια υπερέβη το όριο αυτό ή όχι, το σχέδιο Κανονισμού του Συμβουλίου, COM(98)131 τελ.(1), το οποίο καθορίζει γενικές διατάξεις σχετικά με τα Διαρθρωτικά Ταμεία, προβλέπει ότι θα λαμβάνονται υπόψη τα αριθμητικά δεδομένα που αντιστοιχούν στα τρία τελευταία έτη για τα οποία διαθέτει στοιχεία το EUROSTAT.

Ο Γενικός Διευθυντής της Στατιστικής Υπηρεσίας των Ευρωπαϊκών Κοινοτήτων (EUROSTAT) απεκάλυψε κατά την συνεδρίαση της Νομισματικής Υποεπιτροπής του Ευρωπαϊκού Κοινοβουλίου της 17.2.1999 ότι τα στατιστικά στοιχεία που αντιστοιχούν στα οικονομικά έτη 1994, 1995 και 1996 περιελάμβαναν ήδη και τα στοιχεία της παραοικονομίας των εξεταζόμενων περιφερειών, χωρίς εντούτοις να προσδιορίζει και τα κριτήρια που είχαν επιλεγεί για την εκτίμηση ή την αξιολόγηση των δραστηριοτήτων αυτού του είδους.

Ποιό τμήμα των εισοδημάτων της περιφέρειας αντιστοιχεί στην παραοικονομία και ποιό στις κανονικές οικονομικές δραστηριότητες στην Γαλικία για το καθε ένα από τα έτη αυτά;

(1) ΕΕ C 176 της 9.6.1998, σελ. 1.
ΓΡΑΠΤΗ ΕΡΩΤΗΣΗ P-0651/99

υποβολή: Johannes Blokland (I-EDN) προς την Επιτροπή

(9 Μαρτίου 1999)

Θέμα: Παρατυπίες σε ό,τι αφορά το σχολείο "Prins Maurits" της "Open Christianity" στην Αγία Πετρούπολη (St. Perersburg), στη Ρωσσία

1. Έχει ενημερωθεί η Επιτροπή για τις προσπάθειες των αρχών του St.Perersburg να κλείσουν το σχολείο "Open Christianity" στη Ρωσσία;

2. Μπορεί η Επιτροπή να επιβεβαιώσει ότι οι τοπικές αρχές και η αστυνομία τρομοκρατούν τη διεύθυνση και τους μαθητές αυτού του σχολείου; Τί κρύβεται πίσω από αυτή τη συμπεριφορά;

3. Υπάρχουν επαφές μεταξύ της ΕΕ και των αρχών στο St.Perersburg; Έχουν υπάρξει επαφές μεταξύ της ΕΕ και των διευθυνόντων του εν λόγω σχολείου;

4. Είναι διατεθειμένη η Επιτροπή να εκφράσει την ανησυχία της στη ρωσσική κυβέρνηση για τις ενέργειες των τοπικών αρχών του St.Perersburg; Πρόκειται η Επιτροπή να ανακοινώσει στο Κοινοβούλιο την αντίδραση της ρωσσικής κυβέρνησης;

5. Με ποιά μέσα θεωρεί η Επιτροπή ότι μπορεί να εναντιωθεί στο κλείσιμο της "Open Christianity";

Aπάντηση του κ. Van den Broek εξ ονόματος της Επιτροπής

(29 Μαρτίου 1999)

Η αντιπροσωπεία της Επιτροπής στη Ρωσία παρακολούθησε τις εξελίξεις σχετικά με το σχολείο της "Open Christianity" στην Αγία Πετρούπολη. Το σχολείο εκκενώθηκε, προφανώς λόγω προβλημάτων με τη χρηματοδοτική μίσθωση των χώρων. Οι ρήτρες του μισθωτήριου συμβολαίου είναι κάπως ασαφείς.

Στις 11 Φεβρουαρίου 1999, το διαιτητικό δικαστήριο της Αγίας Πετρούπολης αφαίρεσε από το σχολείο το δικαίωμα να χρησιμοποιεί τους χώρους. Ωστόσο, έχει ασκηθεί έφεση. Η αντιπροσωπεία της Επιτροπής παρακολουθεί τα αποτελέσματα της διαδικασίας.
ΓΡΑΠΤΗ ΕΡΩΤΗΣΗ E-0517/99

υποβολή: Jens-Peter Bonde (I-EDN) προς την Επιτροπή

(8 Μαρτίου 1999)

Θέμα: Κτηνιατρικός έλεγχος

Είναι διατεθειμένη η Επιτροπή να επιτρέψει στα κράτη μέλη να εισαγάγουν κτηνιατρικούς ελέγχους στα σύνορα, προκειμένου να αποφύγουν την πανώλη των χοίρων και άλλες ασθένειες;

Απάντηση του κ. Fischler εξ ονόματος της Επιτροπής

(8 Απριλίου 1999)

Η ελεύθερη κυκλοφορία αγαθών, συμπεριλαμβανομένων των ζώων και των ζωικών προϊόντων, συγκαταλέγεται στους θεμελιώδεις στόχους της Κοινότητας. Από τότε που καθιερώθηκε η ελεύθερη εσωτερική αγορά, οι κτηνιατρικοί έλεγχοι σε ζώα και ζωικά προϊόντα δεν διενεργούνται πλέον στα σύνορα μεταξύ κρατών μελών.

Σύμφωνα με την οδηγία 90/425/ΕΟΚ του Συμβουλίου της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και ζωικών προϊόντων με προοπτική την υλοποίηση της εσωτερικής αγοράς(1), οι αναγκαίοι έλεγχοι για να εξακριβώνεται κατά πόσο τα ζώα και τα ζωικά προϊόντα πληρούν τις απαιτήσεις της κοινοτικής νομοθεσίας στο κτηνιατρικό πεδίο οφείλουν κατά κύριο λόγο να διενεργούνται στον τόπο αποστολής, υπό την ευθύνη του κράτους μέλους αποστολής. Εντούτοις, το κράτος μέλος προορισμού μπορεί να καθιερώσει κτηνιατρικούς σημειακούς ελέγχους χωρίς διακρίσεις στον τόπο προορισμού. Υπό ορισμένες περιστάσεις, οι κτηνιατρικές επιθεωρήσεις μπορούν επίσης να διενεργούνται στη διάρκεια της μεταφοράς ή σε άλλους τόπους, όπως αγορές ή χώρους συγκέντρωσης.

Προκειμένου να προστατευθεί η Κοινότητα από τον κίνδυνο εισαγωγής ασθενειών των ζώων, όπως η κλασσική πανώλη των χοίρων, όταν ζώα και ζωικά προϊόντα προερχόμενα από τρίτη χώρα εισέρχονται στο κοινοτικό έδαφος, πρέπει να διενεργούνται κτηνιατρικοί έλεγχοι στους μεθοριακούς σταθμούς επιθεώρησης σε κάθε κράτος μέλος, υπό την ευθύνη του ιδίου του κράτους μέλους.

Η Επιτροπή δεν έχει την πρόθεση να προτείνει τυχόν αλλαγή της κοινοτικής νομοθεσίας που πιθανώς να αντιτίθεται προς τις αρχές που διέπουν το τρέχον σύστημα διενέργειας κτηνιατρικών ελέγχων στην Κοινότητα.

(1) ΕΕ L 224 της 18.8.1990.
ΓΡΑΠΤΗ ΕΡΩΤΗΣΗ αρ θ. 877/99 του James NICHOLSON Πρωτοβουλία ΜΜΕ - Βόρειος Ιρλανδία



Επίσημη Εφημερίδα αριθ. C 370 της 21/12/1999 σ. 0134



ΓΡΑΠΤΗ ΕΡΩΤΗΣΗ E-0877/99 υποβολή: James Nicholson (PPE) προς την Επιτροπή (8 Απριλίου 1999) Θέμα: Πρωτοβουλία ΜΜΕ - Βόρειος Ιρλανδία Τί πόροι έχουν διατεθεί για τη Βόρειο Ιρλανδία, κατά την τρέχουσα περίοδο προγραμματισμού, στο πλαίσιο της πρωτοβουλίας ΜΜΕ; Κοινή απάντηση του κ. Wulf-Mathies εξ ονόματος της Επιτροπής στις γραπτές ερωτήσεις E-0871/99, E-0872/99, E-0873/99, E-0874/99 και E-0877/99 (5 Μαΐου 1999) Στον παρακάτω πίνακα εμφαίνονται τα ποσά (εκφρασμένα σε εκατ. ευρώ) που χορηγούνται στη Βόρεια Ιρλανδία από τα Διαρθρωτικά Ταμεία για τα εν λόγω προγράμματα κατά την τρέχουσα περίοδο προγραμματισμού (1994-1999). Πρέπει να σημειωθεί ότι τα ποσά για το πρόγραμμα PEACE αφορούν την Ιρλανδία και τη Βόρεια Ιρλανδία. Επιπλέον συμπληρωματικό ποσό 100 εκατ. ευρώ προβλέπεται να προστεθεί στους χρηματοδοτικούς πίνακες του προγράμματος αυτού. >ΘΕΣΗ ΠΙΝΑΚΑ>
ΓΡΑΠΤΗ ΕΡΩΤΗΣΗ E-0547/99

υποβολή: Ursula Stenzel (PPE) προς την Επιτροπή

(12 Μαρτίου 1999)

Θέμα: Βοήθεια για την προστασία από τις καταστροφές

Οι ιταλικές, γαλλικές, αυστριακές και ελβετικές Άλπεις υφίστανται εδώ και πολλές εβδομάδες σημαντικές καταστροφές από χιονοστιβάδες. Κυρίως στην Αυστρία οι περιοχές του Τυρόλου και το Φοραλμπέργκ έχουν πληγεί σοβαρότατα από τις καταστροφές αυτές. Η μεγαλύτερη καταστροφή από χιονοστιβάδες που γνώρισε η Αυστρία από τον Δεύτερο Παγκόσμιο Πόλεμο προκλήθηκε χθες το απόγευμα σε ένα μικρό χωριό του Τυρόλου που ονομάζεται Galtür. Μέχρι τώρα έχουν βρεθεί 16 νεκροί, εκ των οποίων δύο μικρά παιδιά, η τύχη περισσοτέρων από 30 άτομα αγνοείται ακόμη και αναμένεται ότι ο αριθμός των θυμάτων δυστυχώς θα αυξηθεί. Το χιόνι προκάλεσε σοβαρές ζημίες στο χωριό αυτό των 700 κατοίκων.

Στον προϋπολογισμό της ΕΕ για το 1999 προβλέπεται ένα κονδύλι (B4-330) για την παροχή βοήθειας για φυσικές και περιβαλλοντικές καταστροφές. Προβλέπει η Επιτροπή τη δυνατότητα να διατεθούν από το κονδύλι αυτό πιστώσεις για την αποκατάσταση των ζημιών στις περιοχές αυτές και ιδιαίτερα στο ορεινό χωριό του Τυρόλου Galtür, που υπέστη τόσο σοβαρή καταστροφή;

Απάντηση της κας Bjerregaard εξ ονόματος της Επιτροπής

(30 Απριλίου 1999)

Το κονδύλιο του προϋπολογισμού B4-3300"προστασία των πολιτών" (πολιτική προστασία), δεν επιτρέπει την παρέμβαση ούτε για την ανοικοδόμηση κατεστραμμένων περιοχών, ούτε για την χορήγηση οικονομικής ή έκτακτης βοήθειας.

Η Επιτροπή υπενθυμίζει ότι το 1997, το Ευρωπαϊκό Κοινοβούλιο κατήργησε το κονδύλιο B4-3400, το οποίο επέτρεπε την χορήγηση έκτακτης βοήθειας για τα θύματα καταστροφών. Για το ζήτημα αυτό, παρακαλείται το Αξιότιμο Μέλος του Κοινοβουλίου να ανατρέξει στην απάντηση στην γραπτή ερώτηση P-763/99 του κ. Cornelissen(1).

(1) ΕΕ C 348 της 3.12.1999, σελ. 129.
ΓΡΑΠΤΗ ΕΡΩΤΗΣΗ E-1104/99

υποβολή: Patricia McKenna (V) προς την Επιτροπή

(21 Απριλίου 1999)

Θέμα: Η ανεξαρτησία του Θιβέτ

Πώς παρακολουθεί η Επιτροπή την κατάσταση των ανθρωπίνων δικαιωμάτων στο Θιβέτ;

Σε ποια προετοιμασία έχει προβεί το Συμβούλιο για να προωθήσει μία ειρηνική διευθέτηση της διαφοράς μεταξύ Κίνας και Θιβέτ κατά την οποία θα διασφαλίζεται το δικαίωμα του Θιβέτ για αυτονομία;

Δεν αισθάνεται η Επιτροπή ότι ενεργεί με υποκρισία συνεχίζοντας το εμπόριο με την Κίνα, τη στιγμή που η τελευταία επιδίδεται στην εθνοκάθαρση σε βάρος του θιβετιανού λαού;

Απάντηση του Sir Leon Brittan εξ ονόματος της Επιτροπής

(4 Μαΐου 1999)

Η Επιτροπή θίγει το θέμα του Θιβέτ σε κάθε σύνοδο του διαλόγου για τα ανθρώπινα δικαιώματα μεταξύ Κίνας και Κοινότητας. Στα πλαίσια του διαλόγου αυτού, οι πρεσβευτές της Τρόικας της Κοινότητας επισκέφθηκαν το Θιβέτ σε διάφορες ευκαιρίες και πιο πρόσφατα το Μάιο του 1998, για να αξιολογήσουν την κατάσταση των ανθρωπίνων δικαιωμάτων επί τόπου. Η Κοινότητα υποστηρίζει ζωηρά τον ειρηνικό διακανονισμό των διαφορών με το Θιβέτ μέσω του απευθείας διαλόγου μεταξύ Πεκίνου και εκπροσώπων του Δαλάι Λάμα και πιέζει τακτικά τις αρχές της Κίνας να αποδεχθούν την πρόταση του Δαλάι Λάμα να ξεκινήσει ένας τέτοιος διάλογος.

Η Επιτροπή πιστεύει ότι η περαιτέρω ενσωμάτωση της Κίνας στην παγκόσμια οικονομία θα συμβάλει σημαντικά στην οικοδόμηση μιας ανοικτής κοινωνίας βασισμένης στο κράτος δικαίου.
ΓΡΑΠΤΗ ΕΡΩΤΗΣΗ E-0479/99

υποβολή: Jesús Cabezón Alonso (PSE) προς την Επιτροπή

(5 Μαρτίου 1999)

Θέμα: Η μετατροπή σε εθνικό ισπανικό δίκαιο της Οδηγίας 93/16

Η Επιτροπή Αναφορών του Ευρωπαϊκού Κοινοβουλίου έκανε δεκτή προς εξέταση την αναφορά αριθ. 605/98 όσον αφορά την ελλιπή μετατροπή σε εθνική ισπανική νομοθεσία της Οδηγίας ΕΟΚ 93/16(1), πράγμα που θίγει ορισμένους επαγγελματικούς κλάδους όσον αφορά την αναγνώριση των διπλωμάτων τους.

Μπορεί η Επιτροπή να μας ενημερώσει για το κατά πόσον είναι ορθή αυτή η δήλωση; Η Οδηγία 93/16 έχει όντως μετατραπεί, στο σύνολό της, σε εθνικό ισπανικό δίκαιο; Σε αντίθετη περίπτωση, ποιες αδυναμίες παρουσιάζει η εν λόγω μετατροπή, ποια στάση πρέπει να κρατήσει η ισπανική κυβέρνηση και ποιες διαδικασίες θα εφαρμόσουν οι κοινοτικές αρχές για να αντιμετωπίσουν το πρόβλημα;

Απάντηση του κ. Monti εξ ονόματος της Επιτροπής

(27 Απριλίου 1999)

Η οδηγία 93/16/ΕΟΚ, για την οποία κάνει λόγο ο αξιότιμος βουλευτής, προβλέπει την αυτόματη αναγνώριση ορισμένων διπλωμάτων ειδικευμένου ιατρού τα οποία αναφέρονται ρητώς στο άρθρο 5 ή στο άρθρο 7 της εν λόγω οδηγίας. Οι ιατρικές ειδικότητες οι οποίες δεν αναφέρονται στην οδηγία 93/16/ΕΟΚ πρέπει να αποτελούν αντικείμενο ιδιαίτερης εξέτασης κατά τη διάρκεια της οποίας οι αρχές του κράτους μέλους υποδοχής συγκρίνουν την κατάρτιση που παρέχεται στο κράτος μέλος καταγωγής ή προέλευσης με τις δικές του απαιτήσεις κατάρτισης. Εφόσον κριθεί σκόπιμο, μπορεί να απαιτηθεί συμπληρωματική κατάρτιση, σύμφωνα με το άρθρο 8 της οδηγίας 93/16/ΕΟΚ.

Η Επιτροπή επιβεβαιώνει ότι ορισμένοι ιατροί, οι οποίοι έλαβαν την ειδικότητά τους σε κράτος μέλος εκτός της Ισπανίας, αντιμετώπισαν πολύ μεγάλες δυσκολίες όταν ζήτησαν από τις ισπανικές αρχές να τους αναγνωρίσουν τα διπλώματα ειδικότητάς τους. Ορισμένοι από τους ιατρούς αυτούς εξακολουθούν μέχρι σήμερα να βρίσκονται εν αναμονή σχετικής απόφασης.

Η Επιτροπή κίνησε διαδικασία επί παραβάσει κατά της Ισπανίας, δυνάμει του άρθρου 169 της συνθήκης ΕΚ, για πλημμελή μεταφορά του άρθρου 8 και μη μεταφορά του άρθρου 18 της οδηγίας 93/16/ΕΟΚ. Θεωρώντας ότι η απάντηση της Ισπανίας στην αιτιολογημένη γνώμη που της απευθύνθηκε στο πλαίσιο της εν λόγω διαδικασίας δεν είναι ικανοποιητική, η Επιτροπή αποφάσισε να προσφύγει στο Δικαστήριο.

(1) ΕΕ L 165 της 7.7.1993, σελ. 1.
ΓΡΑΠΤΗ ΕΡΩΤΗΣΗ E-0596/99

υποβολή: Ian White (PSE) προς την Επιτροπή

(12 Μαρτίου 1999)

Θέμα: Αυξίνη rBST

1. Θα επιμείνει η Επιτροπή στο να μελετήσουν οι αρμόδιες επιτροπές όλα τα στοιχεία που αφορούν την επίδραση της αυξίνης rBST στην υγεία των ζώων και των ανθρώπων όταν η εταιρεία που έχει αυτό το φάρμακο κάνει αίτηση για άδεια πώλησής του προς χρήση στην ΕΕ;

2. Θα ακολουθήσει η Επιτροπή την αρχή της επιφυλακτικότητας όταν προκύψει το θέμα παροχής άδειας πώλησης της αυξητικής ορμόνης rBST για τα βοοειδή;

Απάντηση του κ. Fischler εξ ονόματος της Επιτροπής

(4 Μαΐου 1999)

Η Επιτροπή ζήτησε από την ειδική κτηνιατρική επιτροπή για την υγεία των ζώων και την καλή μεταχείριση των ζώων, καθώς και από την επιστημονική επιτροπή για τη δημόσια υγεία, τη γνώμη τους για τη χρήση της BST (σωματοτροπίνη των βοοειδών). Κάθε μία από τις δύο επιστημονικές επιτροπές διατύπωσε πρόσφατα την γνώμη της σε σχέση με το ειδικό τους έργο. Οι γνώμες είναι διαθέσιμες στον κόμβο Europa της Επιτροπής. Η Επιτροπή, με βάση τα εν λόγω συμπεράσματα των επιστημονικών γνωμών, με στόχο την λήψη απόφασης επί του θέματος, θα υποβάλει έκθεση και πρόταση για το μέλλον του μορατόριου επί της σωματοτροπίνης των βοοειδών (απόφαση 94/936/ΕΚ του Συμβουλίου)(1) στο Συμβούλιο και το Κοινοβούλιο.

(1) ΕΕ L 366 της 31.12.1994.